ולדימיר סלניקוב

ולדימיר ולרייביץ' סלניקוב (באנגלית: Vladimir Valeryevich Salnikov, ברוסית: Владимир Валерьевич Сальников; נולד ב-21 במאי 1960). הוא שחיין עבר מברית המועצות. הוא אלוף אולימפי, אלוף עולם ושיאן עולם במשחים הארוכים ל-400 מטר, ל-800 מטר ול-1500 מטר חופשי. כינויו הוא "מפלצת בגלים". הוא השחיין הראשון בהיסטוריה ששחה 400 חופשי בפחות מ-3:50 דקות, ששחה 800 מטר חופשי בפחות מ-8 דקות ו-1500 מטר חופשי בפחות מ-15 דקות. סלניקוב זכה 3 פעמים בתואר שחיין השנה בעולם (1979, 1981 ו-1982). סלניקוב נולד בלנינגרד. הוא בנו של רב חובל. בגיל 7 לקחה אותו אמו לקבוצת שחייה ולאחר שנה החל להתאמן בליווי אימון מקצועי. הוא התאמן בקבוצת זניט ואחר כך בקבוצת הספורט של הצבא. באולימפיאדת מונטריאול בהיותו בן 16 הוא סיים במקום חמישי במשחה ל-1500 מטר חופשי בשיא אירופה חדש של 15:29.45 דקות. באליפות אירופה שנערכה בינקפינג, שוודיה בשנת 1977 זכה במדליית זהב במשחה ל-1500 מטר חופשי. באליפות העולם שנערכה במערב ברלין, גרמניה המערבית בשנת 1978 זכה סלניקוב ב-3 מדליות, 2 זהב ו-1 כסף. מדליות זהב במשחה ל-400 מטר חופשי בשיא אליפות חדש של 3:51.94 דקות, לפני ג'ף פלוט (3:53.42 דקות) וביל פורסטר (3:53.97 דקות), שניהם מארצות הברית ובמשחה ל-1500 מטר חופשי בשיא אליפות חדש נוסף של 15:03.99 דקות, לפני בורוט פטריץ' מיוגוסלביה (15:20.77 דקות) ובובי האקט מארצות הברית (15:23.38 דקות). מדליית כסף במשחה שליחים 4x200 מטר חופשי בתוצאה של 7:28.41 דקות, אחרי ארצותה ברית שקבעה שיא עולם חדש של 7:20.82 דקות ולפני גרמניה המערבית (7:33.29 דקות). במרץ 1979, במינסק שבברית המועצות, קבע סלניקוב לראשונה שיא עולם חדש, במשחה ל-800 מטר חופשי, בתוצאה של 7:56.49 דקות, שיפור לשיא בן 3 השנים של בובי האקט (8:01.54 דקות) וכך היה לשחיין הראשון בהיסטוריה שירד מתחת ל-8 דקות במשחה זה. אחרי כחודש, באפריל 1979, בתחרות בפוטסדאם שבמזרח גרמניה, הוא שיפר את שיא העולם במשחה ל-400 מטר חופשי בתוצאה של 3:51.41 דקות. באולימפיאדת מוסקבה, למרות החרם שהובילו האמריקאים, הוכיח סלניקוב שהוא השחיין המוביל בתחומו בעולם, כשזכה בשלוש מדליות זהב. במשחה ל-1500 מטר חופשי בשיא עולם חדש של 14:58.27 דקות, לפני בן ארצו אלכסנדר צ'ייב (15:14.30 דקות) ומקס מטצקר מאוסטרליה (15:14.49 דקות) ובכך היה לשחיין הראשון בהיסטוריה שיורד מתחת לגבול 15 דקות במשחה זה. ב-400 מטר חופשי בתוצאה של 3:51.31 דקות, לפני בני ארצו אנדריי קרילוב (3:53.24 דקות) ואיוואר סטוקולקין (3:53.95 דקות) ובמשחה שליחים 4x200 מטר חופשי בתוצאה של 7:23.50 לפני גרמניה המזרחית (7:28.60 דקות) וברזיל (7:29.30 דקות). באליפות העולם שנערכה בגואיאקיל שבאקוודור, הוא שיחזר את הישגיו באליפות הקודמת מברלין כשזכה בשתי מדליות זהב במשחים ל-400 מטר חופשי (3:51.30 דקות) וב-1500 מטר חופשי (15:01.77 דקות). נוסף לכך, הוא זכה במדליית כסף במשחה שליחים 4x200 מטר חופשי (7:24.91 דקות) אחרי ארצות הברית (7:21.09 דקות). באליפות החורף בשחייה של ברית המועצות, בפברואר 1983 קבע במשחה ל-1500 מטר חופשי שיא עולם חדש של 14:54.76 דקות. שיא עולם זה החזיק מעמד עד 1991 כשנשבר על ידי ירג הופמן מגרמניה. בתחרות חנוכת הבריכה האולימפית בלוס אנג'לס ביולי אותה שנה קבע סלניקוב במשחה ל-800 מטר חופשי שיא עולם חדש בתוצאה של 7:52.23 דקות. סלניקוב לא השתתף באולימפיאדת לוס אנג'לס (1984) בגלל החרם הסובייטי. בשנת 1986 קבע את שיאו העולמי האחרון, במשחה ל-800 מטר חופשי בתוצאה של 7:50.64 דקות. באולימפיאדת סיאול נחשב סלניקוב בן ה-28 לשחיין מבוגר הנמצא מעבר לשיאו, אך הוא הוכיח שלא נס ליחו וזכה במדליית הזהב במשחה ל-1500 מטר חופשי בתוצאה של 15:00.40 דקות, לפני שטפן פייפר מגרמניה המערבית (15:02.69 דקות) ואווה דסלר מגרמניה המזרחית (15:06.15 דקות). בסך הכל קבע 12 שיא עולם. 3 פעמים במשחה ל-1500 מטר, 4 פעמים במשחה ל-800 מטר ו-5 פעמים במשחה ל-400 מטר. במשחה ל-1500 מטר החזיק בזיא העולם כ-11 שנים ושיאו האחרון החזיק מעמד 8 שנים. במשחה ל-800 מטר חופשי הזחיק בשיא העולם כ-12 שנים. סלניקוב זכה 3 פעמים בתואר שחיין השנה בעולם (1979, 1981 ו-1982) ובשנת 1980 זכה בתואר שחיין השנה באירופה. בשנת 1993 זכה סלניקוב להכלל בהיכל התהילה הבינלאומי של השחייה. מדיה וקבצים בנושא ולדימיר סלניקוב בוויקישיתוף התפתחות שיא העולם במשחה ל-400 מטר חופשי התפתחות שיא העולם במשחה ל-800 מטר חופשי התפתחות שיא העולם במשחה ל-1500 מטר חופשי ולדימיר סלניקוב, באתר הוועד האולימפי הבין-לאומי ולדימיר סלניקוב, באתר olympedia.org ולדימיר סלניקוב, באתר Swimrankings ולדימיר סלניקוב, באתר אנציקלופדיה בריטניקה (באנגלית) VLADIMIR SALNIKOV (URS) - 1993 Honor Swimmer, באתר International Swimming Hall of Fame